A Bizottság határozata

(1990. szeptember 5.)

Olaszország számára eltérés engedélyezéséről és a friss hús darabolására vonatkozóan betartandó egyenértékű egészségügyi feltételek rögzítéséről

(90/469/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 89/662/EGK irányelvvel [1] módosított, a friss hús Közösségen belüli kereskedelmét érintő egészségügyi kérdésekről szóló, 1964. június 26-i 64/433/EGK tanácsi irányelvre [2] és különösen annak 13. cikkére,

mivel a 64/433/EGK irányelv 13. cikkével összhangban a 16. cikk szerinti eljárásnak megfelelően kérelemre bármelyik hasonló garanciákat nyújtó tagállam számára eltérések engedélyezhetők az I. melléklet 45. bekezdésének c) pontjától; mivel ezen eltérések célja olyan egészségügyi feltételek rögzítése, amelyek legalább egyenértékűek az említett mellékletben foglaltakkal;

mivel az olasz hatóságok 1990. április 20-án telex útján kérelmet nyújtottak be a Bizottsághoz a 64/433/EGK irányelv I. melléklete 45. bekezdésének c) pontjától való eltérés engedélyezése iránt a friss marha-, juh- és sertéshús darabolására vonatkozóan; mivel ez a kérelem egészségügyi feltételekre vonatkozó javaslatot is tartalmaz; mivel szükséges, hogy a friss hús darabolására vonatkozó, az eltérés iránti kérelemben alternatívaként rögzített egészségügyi feltételek legalább egyenértékűek legyenek a 64/433/EGK irányelv I. melléklete 45. bekezdésének c) pontjában foglaltakkal;

mivel az Olaszország által javasolt egészségügyi feltételek egyenértékűek a 64/433/EGK irányelv I. melléklete 45. bekezdésének c) pontjában foglaltakkal;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 64/433/EGK irányelv I. melléklete 45. bekezdésének c) pontjától eltérve, Olaszország a friss marha-, juh- és sertéshús darabolását az e határozat mellékletében megállapított feltételeknek megfelelően engedélyezheti.

2. cikk

Ennek a határozatnak a tagállamok a címzettjei.

Kelt Brüsszelben, 1990. szeptember 5-én.

a Bizottság részéről

Ray Mac Sharry

a Bizottság tagja

[1] HL L 395., 1989.12.30., 13. o.

[2] HL 121., 1964.7.29., 2012/64. o.

--------------------------------------------------

MELLÉKLET

SZARVASMARHÁK, JUHOK ÉS SERTÉSEK HASÍTOTT TESTÉNEK DARABOLÁSÁRA VONATKOZÓ KÜLÖNÖS FELTÉTELEK

1. Miután a vágócsarnokból érkező hasított testek hűtésre kerülnek olyan hűtőtermekben, amelyeknek a párologtatók kimeneti nyílásánál mért levegőhőmérséklete lehetővé teszi a hasított testek + 7 °C-os belső hőmérsékletre való hűtését szarvasmarha esetében 48 órán, juhok és sertések esetében pedig 20 órán belül, azokat a daraboló helyiségbe szállítják, amelynek hőmérséklete nem haladja meg a + 12 °C-ot, és amely a hűtőtermekkel azonos épületcsoportban található.

2. A hús átszállítása egy műveletben történik.

3. A hasított testeket a + 7 °C-os belső hőmérséklet elérése előtt a daraboló helyiségbe szállítják és kicsontozzák abban az esetben, ha a darabolást a vágási műveletek befejezését követően szarvasmarha esetében 48 órán, juhok és sertések esetében pedig 20 órán belül elvégzik.

4. A hús daraboló helyiségbe való érkezése és annak további hűtése között eltelt idő nem haladhatja meg a 60 percet.

5. A húst a darabolást és csomagolást követően azonnal megfelelő hűtőtermekbe szállítják.

--------------------------------------------------